Ko tenda rehe oñemba’apóma hína 21.05.1997 guive. Ko guarani ñe’êryru iporâ ha tuichaitereíta hína oipytyvô hagua hekopeporâ oikotevêvape omohesakâ ko’â mokôi ñe’ê rehegua: guarani ha karaiñe’ê. Mombyryetéma piko ñai umi áragui oje’ehaguémi, ko ñane retâme, aipo guarani nañañe’êi va’erâha ombyaitahágui karaiñe’ê, aipo ñañe’êramo guaraníme ndikatumo’âiha ñañe’ê porâ karaiñe’ême. Che chesyñe’êmokôi ha kóva ko ahaívape hína ha’e upe ahayhuvéva. Jepevérâmo, che “mitâ Paraguay” che sy ha ru oñe’èmi oréve ógape guarani ha karaiñe’ême. Heta tetâ rehema aha guarani ñe’ê rupive, ha heta hendárupi gueteri aikundaháta ko ñe’è porâite rupive. Máva piko oimo’âta, ajépa, guarani ñe’ê ñanembokateha?! Oîramo ñe’êndy ndaipóriva ko ñe’êryrúpe, térâ remba’eporanduséramo ko tembiapo rehe, orerenói térâ ehaimínte oréve.